ויקי מזרחי

**סדנא לשיעור חינוך בנושא:הדרך למימוש תמונת עתיד**

**ויקי מזרחי**

1. **אוכלוסיית היעד**: כיתות ט'.  **לו"ז**: שניים-שלושה שיעורים.

2. **מטרות השיעור** :

א. ברור ומענה לשאלה : **מהם החוזקות /הכישורים ההכרחיים** כדי להגיע לבניית תמונת עתיד. (ברור חוזר לאחר שליש או מחצית)

ב. **בחירה משותפת של חוזקות /כישורים הכרחיים** בתהליך של בניית תמונת עתיד.

ג. **התבוננות** אישית בחוזקות /בכישורים האישיים שלי.

ד. התבוננות קבוצתית ב**רב מימדיות** של תמונת הכיתה שלנו.

ה. **חשיבה משותפת** על המשאב האנושי הקבוצתי ומינופו לכיוון הלמידה הרשתית.

**מהלך הפעילות:**

**פתיחה:** במהלך שלוש השנים שאתם לומדים בביה"ס עברתם תהליך של היכרות עם עצמכם ועם חבריכם .פעמים רבות התייחסנו לבניית תמונת עתיד,לחלום שלנו, ועסקנו רבות גם בחוזקות, בכישורים שלנו כמו גם בנקודות החולשה שלנו .

היום בסיומו של שליש א' ועם תחילתו של שליש ב', סביר להניח כי כל אחד מכם למד דברים חדשים על עצמו : כישוריו, חוזקותיו אך גילה גם נקודות חולשה שבהם הוא אפילו זקוק לעזרה.

נשאל עתה את השאלה ממקום של מודעות בוגרת יותר מאשר תחילת השנה-

**אילו חוזקות /כישורים/מיומנויות אנחנו צריכים כדי להצליח לממש את תמונת העתיד? (אם נפשט זאת יש לפנינו הר ובפסגתו מוצב דגל-מה אני צריך שיהיה לי כדי להגיע לפסגה?)**

לוח -רושמת את תשובות התלמידים.

תלמידים מבית הספר עברו תהליך דומה עם עצמם כשניסו לענות על שאלה זו. הם בחרו 40 אנשים שנולדו בטבריה והצליחו להגשים את חלומם ואת תמונת עתידם. התלמידים " חקרו" אותם ואף ביקשו מהם "טיפים" חשובים.

(פורסת על הרצפה פוסטרים המאויירים ביצירות אומנות שנוצרו בהשראת העצות שנתנו ילידי טבריה שהגשימו את חלומם - הסיפור המלא בספר "מה טובו מגשימייך טבריה").

מבקשת מהתלמידים להתחבר לאחד "הטיפים" על פי תמונת העתיד שיש לכל אחד . (עם מה אתם מסכימים ע"פ נסיונכם? הדגימו...)

האם יש צורך להוסיף על מה שנכתב על הלוח (אם התלמידים מוצאים, יש להוסיף לרשימה שעל הלוח)

יש לנו רשימה ארוכה ,בואו ונבחר 10 חוזקות/כישורים שהם הכרחיים לדעתכם להצלחה.יצירת הסכמה סביב 10.

**רשימה צפויה** - (רצון ומוטיבציה,עשייה מאהבה, תעוזה, אחריות, נחישות, עקביות, למידה והשכלה, עבודה קשה, לעשות כמיטב יכולתנו,לראות עתיד-לראות רחוק, לעשות דברים מתוך הלב, ללמוד מטעויות-מודעות עצמית, ניצול הזדמנויות, תכנון זמן, תוכנית פעולה...)

**פעילות אישית** (5-7 דק')

לפניכם טבלה ריקה,בטור הימני עליכם לכתוב את רשימת 10 החוזקות הנבחרות .לאחר מכן עליכם לכתוב את מידת יישומה של חוזקה זו אצלכם בחיי היומיום ,בסולם של מ 1-4 כאשר: 1=במידה נמוכה , 2=במידה בינונית, 3=במידה טובה, 4=במידה גבוהה. חשוב לציין שזה שלכם – הדף נשאר אצלכם.

**שיתוף כללי** - (רפלקציה ) איך זה היה לכם ?מה הרגשתם? היה קל / קשה ?

**פעילות ב'- עד עכשיו עבדתם באופן אישי וכעת נעבור לעבודה כיתתית.**

פורסת על השולחנות מסביב 10 דפים חלקים ,על כל דף כתובה חוזקה,כל תלמיד מקבל מדבקות בארבעה צבעים.כל צבע מסמל דרגה,עליכם לכתוב את שמכם על כל מדבקה בה תשתמשו ,ולהדביקה בהתאם לעוצמתה של החוזקה אצלכם. כמו שהיה בדף: 1= במידה נמוכה, 2=במידה בינונית, 3=במידה טובה, 4=במידה גבוהה.

בסיום הפעילות פורסים את הדפים במרכז המעגל ומתבוננים יחד.

**בואו ננתח יחד את התוצאות ונגיע למסקנות .**

לאחר התבוננות משותפת המסקנות הצפויות תהיינה:

פילוח החוזקות יראה כי לחלק מהתלמידים חוזקות משותפות אם כי עוצמתן שונה אולי . לתלמידים שונים ישנן גם לעיתים חוזקות שונות.

**מכאן שלכל אדם יש את רב המימדיות שלו ולכל הכיתה יש את רב המימדיות שלה ככיתה.**

**דיון** - מה אתם חושבים שאפשר לעשות כעת? מה אתם מציעים ? האם אפשר להיעזר אחד בחוזקותיו של השני ? איך הופכים זאת לתוכנית עבודה עתידית ?

**דיון** - מה לדעתכם מטרת הפעילות הזו ? מה אנחנו למדים על הכיתה דרך פעילות זו ? במה היא שונה מקודמתה?

(מטרת הפעילות היא לדעת מהם הצדדים החזקים - החוזקות והכישורים שלנו. מטרה נוספת היא לדעת מהם הצדדים הפחות חזקים שלנו . זאת כדי שנוכל לקבל עזרה מאחרים. פעילות זו שונה מפעיליות אחרות, בשקיפותה - אם לא נראה, לא נדע לנצל את המשאב שיש לנו).

**מנחה** - אחת המטרות היא ליצור רשת ,רשת מורכבת **מיחיד ויחד**. **כיתה רשתית** – היא כיתה שבה כל אחד מביא את רב הממדיות שלו. זאת במטרה לראות מי הם הילדים הדומים לנו, ולהיעזר באחרים. בסופו של התהליך נגיע להצלחה ונגשים כך את תמונת עתידנו.

יש מקום ליצור סוגים של קשרים על בסיסים שונים: חוזקות דומות,חולשה וחוזקה ועוד…

**סכום** (רפלקציה)

מה אתם לוקחים מהפעילות ?

מהי תחושתכם?

האם למדתם משהו חדש על עצמכם?על חברכם?

אילו כישורים/מיומנויות הפעלתם היום?

אילו מיומנויות ניתן ליישם בעקבות הפעילות?